Groot verbasing oor Chris Chameleon se ‘donker geheim’Chris Chameleon (Foto: Facebook) Chris Chameleon het Sondag sy aanhangers behoorlik regop laat sit toe hy in ŉ plasing op sy Facebook-blad geïnsinueer het dat wyle Bles Bridges sy biologiese pa is. Die inskrywing begin met Chameleon (47) wat sê dat die meeste mense dikwels nie wil glo dat daar agter die glans, charisma en talent van hul helde en ikone ook donker geheime skuil nie. “Ek loop al jare met my eie donker geheim rond,” skryf hy. “Ek is nou getroud. Ek hoop om ŉ pa te word. Ek het die punt bereik waar ek voel dat ek die boek op my verlede moet toemaak en die skoon bladsy van my toekoms moet optrek.” Hy sê van al die ondeugde van glanspersoonlikhede en kunstenaars is die een wat hom die diepste raak dié van mans wat kinders verwek en dan nie pa staan vir hul dade nie. “Die tyd is nou, die waarheid moet aan die lig gebring word. Ek het lank genoeg stil gebly.” Hy vertel hoe moeilik dit vir hom was om sonder ŉ pa groot te word, hoe hy gekyk het hoe ander seuns se pa’s hulle in die lug opskiet in die swembad en dan gewonder het wat hy gedoen het om nie ook ŉ pa te hê om hom in die lug op te skiet nie. Hy skryf hoe hy in die houtwerkklas sy “stukkie brouwerk” aan die onderwyser moes oorhandig, terwyl die ander seuns se houtwindpompe die onmisbare tekens van hul pa’s se hulp getoon het. ‘n Skermskoot van ‘n gedeelte van die Facebook-inskrywing. “Maar erger as al hierdie dinge is wanneer jy gespot word dat jy soos iemand, ŉ bekende lyk, terwyl jy in jou hart die vernederende waarheid alleen dra. En nou, het julle of julle ouers dalk hierdie album in die 80’s geniet?” Onderaan die inskrywing het Chameleon die voorblad gepubliseer van Bridges se album Vir een en almal waarop ŉ foto van Bridges pryk waarin hy opvallend baie soos Chameleon lyk. Dié inskrywing was teen Sondagmiddag reeds meer as 160 keer gedeel en talle mense het daarop kommentaar gelewer. Hoewel enkele mense vra of die bewerings waar kan wees, is die oorgrote meerderheid van die kommentaar ondersteunend. “Liewe ouers dis erg! Julle sal wonderlike en betrokke ouers wees. Die geheim is uit en jy is vry,” skryf iemand. “Ek kan nie dink hoe moeilik hierdie besluit moes wees om publiek te gaan nie. Weet jy het gekom waar jy vandag is sonder hom, juis omdat sy afwesigheid jou sterker gemaak het,” skryf ŉ ander. Maroela Media het Denise Barnes, Chameleon se bestuurder, genader, maar sy wou nie enige kommentaar oor die inskrywing lewer nie. Sy het onderneem om Maroela Media se vrae wel aan Chameleon oor te dra. Ten tyde van publikasie is geen terugvoer nog ontvang nie. Intussen sê Victor Bridges, Bles se seun, hy weet niks van die bewering dat Chameleon sy pa se biologiese seun is nie. “Nou as hy dan sy seun is, laat hy Nelspruit toe kom sodat ons ŉ bloedtoets doen. Dit is geen probleem nie, ŉ mens kan mos vinnig met ŉ bloedtoets kyk of dit die waarheid is,” sê hy. Verskeie sosialemediagebruikers het gesê hulle kan sien dat Chris Chameleon en Bles Bridges na mekaar trek. (Foto’s: Facebook) Volgens Victor het daar al verskeie kere in die verlede mense na vore gekom wat beweer het dat hulle Bles se biologiese kinders is. “Sodra jy vir hulle sê dit is doodreg, laat ons ŉ bloedtoets doen, hoor jy nooit weer van hulle nie. Daarom laat ek nie toe dat so iets my ontstig nie.” Victor sê hy ken nie vir Chameleon nie, maar het nog altyd sy musiek geniet en hom as ŉ kunstenaar bewonder. Hy sê hoewel hy twyfel dat sy pa sy lewe lank ŉ kind van hom sou ontken, is hy meer as bereid om ŉ bloedtoets te doen om Chameleon se bewerings te staaf. “En indien dit dan uitkom dat hy my [half]broer is, is dit doodreg. Ek wou nog altyd ŉ broer gehad het,” sê hy met ŉ laggie. Bles Bridges was veral in die 80’s en 90’s een van die grootste sangers in die Afrikaanse vermaakbedryf en veral bekend daarvoor dat hy tydens sy optredes rose aan sy aanhangers uitgedeel het. Hy is in Maart 2000 in ŉ motorongeluk dood en het sy vrou, Leonie, en kinders, Sunette en Victor, agtergelaat. Duisende mense het sy begrafnisdiens bygewoon.